Julia Roberts weer die mooiste vrouJulia Roberts (Foto: People) Net mooi 26 jaar nadat die Amerikaanse aktrise Julia Roberts die eerste keer as die tydskrif People se mooiste vrou in die wêreld aangewys is, pryk sy vanjaar vir die vyfde keer op die voorblad van dié tydskrif. Die 49-jarige aktrise het in ŉ onderhoud gesê sy voel baie “gevlei” dat sy in 2017 weer as die mooiste vrou aangewys is en geterg dat sy beslis dié prestasie vanjaar in haar Kerskaartjie aan die Clooney-gesin, George en Amal, gaan noem. George Clooney is al twee keer voorheen as die sexyste man ter wêreld aangewys. “Dis ŉ wonderlike voorreg om vir so iets benoem te word – selfs al dink jy dit nie van jouself nie. Skoonheid is in elk geval so subjektief, en dis belangrik dat jy met jouself gelukkig en tevrede is. Ek dink wanneer jy lief is vir jouself, sien mense jou anders; dalk is dit die geheim van en sleutel tot skoonheid,” het sy aan People vertel. Julia is reeds vir 14 jaar met die akteur Daniel Moder getroud. Die egpaar het drie kinders, die tweeling, Hazel en Phinnaeus (12), en Henry (9). Die aktrise het in 1990 oornag beroemd geword weens die groot sukses van die romantiese komedie Pretty Woman waarin sy teenoor Richard Gere speel. Sy was ook te sien in Eat Pray Love, Runaway bride, The normal heart en Erin Bockovich. Sy het al nagenoeg 22 rolprenttoekennings in haar loopbaan ontvang.